Avainsanat

Tiivistelmä



Avainsanat

1. Jäsenyysvelvoitteiden noudattamatta jättämistä koskeva kanne – Oikeudenkäynnin kohde – Oikeudenkäynnin kohteen määrittäminen oikeudenkäyntiä edeltävässä menettelyssä

(EY 226 artikla)

2. Liikenne – Lentoliikenne – Direktiivi 2002/30 – Meluun liittyvät toimintarajoitukset yhteisön lentoasemilla

(EY 10 artiklan toinen kohta ja EY 249 artiklan kolmas kohta; neuvoston asetus N:o 925/1999; Euroopan parlamentin ja neuvoston direktiivi 2002/30)

Tiivistelmä

1. EY 226 artiklaan perustuvan kanteen yhteydessä komission jäsenvaltiolle esittämässä virallisessa huomautuksessa ja sittemmin komission antamassa perustellussa lausunnossa rajataan oikeudenkäynnin kohde, jota ei siis sen jälkeen voida enää laajentaa. Se, että asianomaisella valtiolla on mahdollisuus esittää huomautuksensa, muodostaa perustamissopimuksella tavoitellun olennaisen takeen, vaikka jäsenvaltio päättäisi olla käyttämättä tätä mahdollisuutta, ja tämän takeen huomioon ottaminen on menettelyn sääntöjenmukaisuutta koskeva olennainen menettelymääräys jäsenyysvelvoitteiden noudattamatta jättämisen toteamista koskevassa menettelyssä. Tämän vuoksi perustellun lausunnon ja komission kanteen on nojauduttava oikeudenkäyntiä edeltävän menettelyn aloittavassa virallisessa huomautuksessa esiin tuotuihin perusteisiin.

Tältä osin ei voida pitää uutena väitteenä sellaista komission huomautusta – vaikka se on tehty vasta kannevaiheessa – jonka mukaan jäsenvaltio ei ole kumonnut tiettyjen siviili-ilmailukäytössä olevien, ääntä hitaammin lentävien suihkukoneiden yölentoja koskevaa kansallista sääntelyä pannessaan meluun liittyvien toimintarajoitusten asettamista yhteisön lentoasemilla koskevien sääntöjen ja menettelyjen vahvistamisesta annetun direktiivin 2002/30 täytäntöön, ja mainittu kansallinen sääntely on ollut täytäntöönpanolle varatun määräajan jälkeen edelleen voimassa. Kyse on nimittäin komission osalta pelkästä tosiseikkoja koskevasta toteamuksesta, johon se voi vedota siltä osin kuin kuvattu tilanne voi osoittaa yhtäältä, ettei asiantila ollut muuttunut perustellussa lausunnossa myönnetyn kahden kuukauden määräajan päättymisen jälkeen, ja toisaalta, että kyseinen kansallinen säännöstö ei ollut siirtymätoimenpide, jolla oli tarkoitus varmistaa jatkuvuus sellaisten tietyntyyppisten siviilikäytössä olevien, ääntä hitaammin lentävien suihkukoneiden rekisteröinnistä ja käytöstä yhteisössä, joita on muutettu ja jotka on uudelleen hyväksytty kansainvälisen siviili-ilmailun yleissopimuksen (kolmas painos) liitteessä 16 olevan I niteen II osan 3 luvussa mainitut standardit täyttävinä, annetun asetuksen N:o 925/1999 kumoamisen jälkeen.

(ks. 25 ja 27 kohta)

2. EY 10 artiklan toinen kohta, EY 249 artiklan kolmas kohta ja meluun liittyvien toimintarajoitusten asettamista yhteisön lentoasemilla koskevien sääntöjen ja menettelyjen vahvistamisesta annettu direktiivi 2002/30 edellyttävät, että jäsenvaltiot pidättäytyvät toteuttamasta kyseisen direktiivin täytäntöönpanolle varatun määräajan aikana säännöksiä, joilla voidaan vakavasti vaarantaa mainitussa direktiivissä säädetty tulos. Ne eivät näin ollen voi mainitun määräajan aikana toteuttaa säännöksiä, joilla tosin pyritään samaan tavoitteeseen eli sellaisten henkilöiden määrän vähentämiseen, jotka kärsivät lentoalusten melun haitallisista vaikutuksista, mutta joilla kuitenkin estetään yhtäläisten toimintarajoitusten käyttöön ottaminen koko yhteisössä.

Kyseisessä direktiivissä säädetty tulos voidaan vakavasti vaarantaa sillä, että jäsenvaltio toteuttaa direktiivin täytäntöönpanolle varatun määräajan aikana tiettyjen siviili-ilmailukäytössä olevien, ääntä hitaammin lentävien suihkukoneiden yölentoja koskevan sääntelyn, jonka tarkoituksena ei ole panna mainittua direktiiviä täytäntöön, vaan sillä on tarkoitus vahvistaa kansallisella tasolla yhdenmukaistetut sääntelypuitteet lentoalusten aiheuttaman melun vähentämiseksi, ja kyseiset puitteet perustuivat sellaisten tietyntyyppisten siviilikäytössä olevien, ääntä hitaammin lentävien suihkukoneiden rekisteröinnistä ja käytöstä yhteisössä, joita on muutettu ja jotka on uudelleen hyväksytty kansainvälisen siviili-ilmailun yleissopimuksen (kolmas painos) liitteessä 16 olevan I niteen II osan 3 luvussa mainitut standardit täyttävinä, annetun asetuksen N:o 925/1999 mukaiseen lähestymistapaan eli sellaisten moottorien ohivirtaussuhteeseen perustuvien toimintarajoitusten laatimiseen, joiden tavoitteena on kieltää lopullisesti uudelleen hyväksyttyjen, siviili-ilmailukäytössä olevien, ääntä hitaammin lentävien suihkukoneiden toiminta.

Tältä osin tällaisen kansallisen sääntelyn, joka tuli voimaan alle kolme kuukautta ennen direktiivin täytäntöönpanolle varatun määräajan päättymisajankohtaa, toteuttaminen on johtanut tiettyjen lentokoneryhmien aiheettoman epäedulliseen kohteluun, ja se on vaikuttanut pysyvästi kyseisen direktiivin täytäntöönpano‑ ja soveltamisedellytyksiin yhteisössä. Kyseisen kansallisen sääntelyn soveltamisesta seuraavan eri lentokoneita koskevan toimintakiellon vuoksi näet mainitun direktiivin mukaisessa meluvaikutusten arvioinnissa ei voida ottaa huomioon kaikkien kansainvälisen siviili-ilmailun yleissopimuksen liitteessä 16 olevan I niteen II osan 3 luvussa määriteltyjen sääntöjen mukaisten lentokoneiden aiheuttamia haittoja, ja näin ollen melunhallinnan parantaminen kaikkein parhaimmalla tavalla ei ole mahdollista mainitun direktiivin säännösten mukaisesti.

(ks. 63–65 ja 68 kohta)